Mikkel Bjørn (DF), 2024-01-11:
Dannebrog er ikke, som det indimellem fremføres i debatten, blot et stykke stof.
Det er et levende kapitel i vores fælles historie, både de stolte øjeblikke og de mere dystre perioder.
Det er et symbol, der har været vidne til nationens udvikling og forandringer igennem tiderne.
Det er et symbol på tapperhed, men også et spejl af landets komplekse fortid, som omfatter både triumfer og nederlag, storhed og fald.
Det er en del af den danske identitet og kulturelle arv, som binder nutidens danskere sammen med deres historie og deres forfædre, og i en verden, hvor faste holdepunkter og fælles referencerammer ofte udfordres af forandringens vinde, er det ikke uvæsentligt at opretholde en følelse af kontinuitet og stabilitet i vores fælles bevidsthed.
For det første er Dannebrog et symbol på vores nationale sammenhængskraft.
Når vi hejser Dannebrog, er det en handling, der forener os på tværs af politiske skel, sociale klasser og personlige overbevisninger.
Det er et visuelt udtryk for vores fælles erfaring og historie.
Det er en påmindelse om, at vi deler en fælles skæbne og fælles værdier.
Det minder os om, at vi uanset vores forskelligheder er ét folk forenet under ét flag.
Historisk set
har Dannebrog været vores banner i kamp og fred, og fra de tidligere korsfarere til nutidens fredsdyrkere har det røde flag med det hvide kors været et tegn på dansk mod og beslutsomhed.
Men Dannebrog er ikke kun et minde om fortidens bedrifter, det er en levende del af vores nutid, det er et symbol, der samler os ved festlige lejligheder, ved sportsbegivenheder, og som vi med stolthed hejser i vores haver og på offentlige bygninger.
Med Højesterets annullering af flagbekendtgørelsen fra 1915 har dommen udfordret den traditionelle opfattelse af flagets betydning i vores samfund.
Det betyder, at man nu frit kan flage med fremmede nationers flag, og som følge af dommen har Justitsministeriet også ophævet bekendtgørelsen om forbud mod at benytte fremmede nationalflag, der indtil Højesterets dom var bredt antaget at indeholde et generelt forbud mod at flage med fremmede nationers flag.
Dansk Folkeparti bakker helhjertet op om, at retstilstanden bliver bragt tilbage til den, der var formodet gældende før Højesterets dom.
Dannebrog er for Danmark og for Dansk Folkeparti ikke blot et stykke stof, men tværtimod et dybdegående symbol på vores fælles historie, kultur og værdier.
Det repræsenterer århundreders kamp, udvikling og fællesskab – en tråd, der binder den danske nation sammen.
Det er Dansk Folkepartis opfattelse, at liberale flagregler, der tillader flagning med fremmede nationalflag i alle afarter, vil medføre en urimelig situation, hvor Dannebrog skal konkurrere med adskillige andre nationalflag til skade for sammenhængskraften i Danmark.
Det er uhensigtsmæssigt, hvis man f.eks. i kolonihaver skal se, at der bliver flaget med tyrkiske og tyske flag i den ene have, det palæstinensiske flag i den næste og det russiske flag i den tredje.
Dannebrog bør være det symbol, som alle, der bor i Danmark, kan samles om.
I Dansk Folkeparti er vi store tilhængere af at bevare Dannebrogs særlige status som nationalt symbol på suverænitet, selvstændighed og fælles identitet.
Dannebrog har i århundreder været et symbol på frihed, styrke og fællesskab.
Det er vores arv, og det er vores ansvar at videreføre denne arv til kommende generationer.
Tak for ordet.